आथिखाल समाव जोंनि जायगायारि नाफोरनि अनजिमाया खमायलांनो हमदोंसै। जायगायारि नाफोर बुङोब्ला खावै, मागुर, सिंगि, गोरै, नास्राय, सल, बारलि बायदि नाफोरखौनो बुंजासै। दा बिफोर बादि नाफोरा गोमालांनायनि लामायाव । मानो ? बिनि फिननाया सोरनि आखायाव दं ? दिनै जोंनि सुबुंफोरा जायगायारि नाफोरखौ फिसिया बालानो गुबुन जायगानि नाफोरखौसो फिसिनाय नुनो मोनो। जुदि जोंनि जायगायारि नाखौ गुबुन जायगानि नाखौ फिसिनाय बादि फिसिनानै हाथाय-बाजाराव फाननानै गोबां रां खामायनो हायो । दैज्लां बोथोरा फैसिगौ । बे दैज्लां बोथोरनि समाव अखा खोरोमनाय आरो नागारै अखा हानायनि थाखाय फिसा-फिसौ हाखर-हाला, बिलो, दैमा-दैसा, फोथार बायदिफोरा दैजों बुंजोबो । आघोन दानाव माय हांखांनायनि उनाव रानस्राव जानानै थानाय माय फोथारनि बिखायाव अखा हादैया गोग्लैनानै थाजिम खालामो। हाखर-हाला, दैमा-दैसा, बिलो बायदिफोराव अखा हादैजों बुंनायाव बेयाव थानाय खावै,गोरै, नास्राय, मागुर, सिंगि बायदि जायगायारि नाफोरा दुब्लिफोराव दावबोयो। बिदि दावबोनाय समावनो बिसोर फोलेर बारायो। गुबुन फारसे मार्स दाननिफ्राय लानानै जुलाई दानसिम नाफोरा बिदै दैनानै फोलेर बारायो। बे समाव नानि फोलेरखौ बांहोनो हायाब्ला मेसें बोथोराव नांगौबादि अनजिमानि ना मोननाय नङा। बे थार बाथ्रा। मोनसे समाव जायगायारि नाफोरा उसिफावनानै थानाय आसामनि फुख्रि, बिलो, फोथारफोराव जेरैबादि मोनोमोन बिदि आथिखालाव जायगायारि नाफोरखौ नांगौबादि मोननाय जाला। बिनिखायनो जोंनि इयुन जोलैफोरा जायगायारि नाफोरखौ सिनायनो हाला बुंब्लाबो बारा बुंनाय जाया । बिसोरनि मेगनाव खालि गुबुन जायगानि ना जेरै- रौ, मिरगा, ग्रासकाप, थाइलेन मागुर, जाबफानि खावै बायदिफोरासो गोजाव फैसै आरो बिसोर जायगायारि नानि मुंखौबो बावगारहां-बावगारहां। बिनि जाहोनानो जाबाय अखा हाबाय थानाय समाव गोबां सुबुंफोरा गोथौ दैनिफ्राय बोरि दैसिम दावनाय नाफोरखौ हमनानै जायो। माने बेफोर नानि अनजिमाया खमायलांनो हमबाय। बे जोंनि थाखाय जोबोर दुखुनांथाव आरो इयुन साननि थाखाय खैफोद गोनां बादि जानो थांगासिनो दं। मानोना मेसें बोथोराव बे जायगायारि नाफोरखौ जानो लुबैब्लाबो मोनजाला । अब्ला गुबुन हादरसानिफ्राय लाबोनाय ” सालानि ना” खौनो जों बाहायनो नांगोन। बिनिखायनो आसाम सोरखारनि ना आरो नखर बिफाना बे बेलायाव नोजोर होननानै जायगायारि नानि फोलेर जोबनो थांनायखौ माबोरै होबथानो हायो बिनि सायाव साननो सम फैबाय। नङाबा सानसे समाव जायगायारि नाफोरखौ नायनो आरो जानो लुबैब्लाबो मोननाय नङा । बिनिखायनो दैज्लां बोथोराव जायगायारि नाखौ फोलेर बांहोनाय समाव दैमा-दैसा आरो बिलो-हाखरफोराव गुरनायफोरखौ बन्द खालामनांगौ। बेल’ नङा, जों दा जायगायारि नाफोरखौबो फिसिनायनि राहा लानांसिगौ।